khistorydata/jeongjo-sjw-relations huggingface dataset:
정조 6년 · 강
重推承旨鄭志儉。
정조 6년 · 목
敎曰。前後申飭何如。則日記之尙未修納者。如是夥然。事之駭然。莫此爲甚。趙衍德趙興鎭處。向有斯速修納之命。而興鎭無一張修納者。各別催促。再昨年日記。雖難從近畢修。昨年日記。皆令不多日內修納。趙衍德近日修納日記。草草不成樣。復如是。則當下義禁府。畢修後放送。以此嚴飭。左副承旨。旣令照管申飭。則初不仔細看檢。從重推考。
정조 6년 · 강
命政院日記修正各別申飭。
정조 6년 · 목
敎曰。觀此修正日記。凡於啓目判付。或以答曰書之。或以傳曰書之。莫重文書。如是疏漏。極可駭然。當該注書。從當處分。此後啓目判付。則書以判付啓云云爲良如敎云云事。各別申飭。
정조 6년 · 강
遞奉常正尹㬦。以李敬一代之。
정조 6년 · 목
本寺啓言。今日議諡時。正尹㬦病無以擧行。請變通。敎以。改差。前望單子入之。
정조 6년 · 강
正言崔烜疏陳母病。仍乞遞。批許救護。
정조 6년 · 강
命 御製御筆散置史庫件。移奉外閣。
정조 6년 · 목
敎曰。外奎章閣册寶及書籍奉安事宜。才有傳敎。此可依傳敎擧行。而至於御製御筆之散置史庫件。一體移奉于外閣。而直學旣兼春秋之銜。直閣況是史官。册寶陪奉事下去時。史庫所藏御製御筆。同日移奉。仍修形止案事知悉。又敎曰。史庫當有形止案。況本閣事體自別。外閣奉安後。所奉金寶玉寶銀印敎命竹册玉册 皇朝欽賜書籍。列朝奉安流來藏置之書籍。及自史庫移奉御製御筆等書籍。依形止案或儀軌例。每於曬書時。作一册子。一件外閣上。一件內閣上。一件西庫上事。定式。
정조 6년 · 강
命注書趙興鎭李祖承重推。趙衍德拿處。待畢修捧傳旨。
정조 6년 · 목
敎曰。堂后日記。卽亦史記。事體何如。則觀此所謂修正日記。傳敎判付備忘記文字。誤字落書。一行不下數處。事之駭然。莫此爲甚。況於前後飭敎之下。尤焉敢乃已。注書趙興鎭李祖承。竝爲從重推考。其中趙衍德所修日記。爲尤甚焉。令該府處之。待畢修捧傳旨。仍令衍德。來詣闕外公廨。使之修正。畢修正後政院微稟。
정조 6년 · 강
拿處守衛官鄭潝。汰拿注書李太亨。
정조 6년 · 목
敎曰。宣傳官暫時執捉木根。至於二十餘株之多。常時松禁之蕩然可知。當該守衛官。令該府拿問。依定式考律勘處。朝者奉命注書之徒然往來。雖因生疏之致。後弊所在。不可無罪。摘奸史官先汰後拿。
정조 6년 · 강
飭諸 陵墓官。
정조 6년 · 목
敎曰。以木根事。法禁不但至嚴。況於年前。悶其汰拿流竄之相續。參考法典。著成一定例。意謂渠等含畏不犯。而近日近郊執捉之數。如許太過。遠道陵寢中木根之夥然。推可知之。從當遍送各 陵摘奸。而更從三令五申之意。爲先禮曹知委諸陵墓官。如有令後之犯者。斷不饒貸。各別嚴飭。
정조 6년 · 목
敎曰。日前景福宮慶熙宮。發遣宣傳官摘奸時。門卒闕點之數。極爲夥然。至於木根。則元株雖不執捉。作束處有之。今番更從三令之意。姑不處分。而法典內。空闕樹木斫伐者。罪至徒配。令兵判別樣嚴飭衛將等處。後勿更犯。兵判若能時時考察。豈有是也。該堂爲先從重推考。此後如前泛忽。從重重勘。各別惕念擧行。
정조 6년 · 강
命達城府院君祀孫。初仕調用。
정조 6년 · 목
敎曰。今日 弘陵忌辰日也。愴慕曷任。況逢今年。念舊錄孤之擧。豈容泯爾。達城府院君奉祀孫問名。令該曹待初仕窠調用。
정조 6년 · 강
命大提學金鍾秀跋文製進催促。校正堂上趙㻐推考。
정조 6년 · 목
敎曰。大提學金鍾秀之尙無動靜。事體所在。萬萬未安。跋文製進。其將不得及期進呈乎。更自政院。各別催促。校正堂上趙㻐之一向引入。亦甚過當。推考申飭行公。
정조 6년 · 목
敎曰。卿之引疾臥閤。今已有日。未諗夬臻痊可乎否。慮念不置于中。日昨筵中。左揆以勉出之意。有所云云。而爲便卿調疴。未克從施。然因卿不出。廟謨之積滯。實屬可悶。次對方命進定於再明。玆遣史官。宣予待卿之意。卿之造朝日子。附於史官之回也事傳諭。
정조 6년 · 강
記事官金夏璉。以領議政徐命善附奏啓。
정조 6년 · 목
書啓以爲。臣奉聖諭。馳往傳諭于南部苧洞。領議政徐命善所住處。則以爲疾已成痼。非時日可蘇。雜試炙藥。迄無動靜。今奉聖諭。至有待卿之敎。安敢以疾爲辭。謹當參入於再明日賓對云矣。
정조 6년 · 강
命直閣金載瓚本職改差。
정조 6년 · 목
敎曰。閣事相妨。直閣金載瓚本職改差。
정조 6년 · 목
敎曰。連値齋日。久未行次對。次對再明日來會。大臣諡望。旣已署經。政事亦令再明日爲之。
정조 6년 · 강
以金魯淳爲承旨。尋遞魯淳。以趙鼎鎭代之。
정조 6년 · 목
敎曰。左承旨許遞。前望單子入之。○政院。以魯淳前任成川解由未出啓稟。敎以。望筒勿施。前望單子入之。
정조 6년 · 강
召見時原任閣臣于誠正閣。原任直提學鄭民始。直提學沈念祖鄭志儉。原任直提學徐浩修。記事官李祖承。
정조 6년 · 목
予曰。湯劑進御後。雖無顯效。亦無其害矣。方欲連服四五貼。以觀動靜矣。民始曰。聖敎至當矣。予曰。春耕方殷。而雨雪頻仍。日氣不調。得無妨農之慮耶。民始曰。日氣如此。春耕不無過時之慮矣。予曰。南中則何如云耶。時偉曰。南中皆是秋牟。故別無春耕之事。而秋耕皆善爲立苗云矣。予曰。西伯何日當辭朝耶。浩修曰。二十一日當辭朝。而二十六日可交龜矣。予謂浩修曰。檢校之銜。非但在宋爲然。我朝亦有其名。而人多不知者。寶鑑校正時。此文字亦爲插入之意。言於奉朝賀。浩修曰。檢校政丞之名。已自 定宗朝有之矣。予曰。校書館移接後。凡百皆已整頓乎。念祖曰。册子則皆已輸入。而元舍終無官府貌樣。不可無變通之道。其小舍置之無益。故將爲斥賣。取用於修造之役。其餘物力。則當移用於直房取買時矣。予曰。員役料布上下。何以爲之乎。志儉曰。以新節目上下矣。浩修曰。內外閣當爲一體。直提學雖非提調。提調旣已在外。則直提學何有主管之不可。而晩始上下云矣。予曰。卿言是矣。
정조 6년 · 강
命別監金鼎煥遠地定配。
정조 6년 · 목
訓鍊都監啓言。依下敎遣將校鐵原地。武監金鼎煥。今已枷銷捉來。故移送秋曹。敎以。武藝廳。無得擅出城外一步地。法禁非但至嚴。況有新定式令圑束何如。而不告頭目。潛往數日程之地。此而歇治。後弊不可勝言。厥漢爲先除名。令刑曹遠地勿限年定配。待用刑。亦令配所官嚴刑後。報于巡營。使之狀聞。下去之時。同班諸人。豈有不知之理乎。且渠家族屬。亦必招引而然。應問各人處。卿其嚴覈取招以聞。○刑曹啓言。訓局移送罪人金鼎煥。依傳敎龜城府定配押送。
정조 6년 · 강
命別監李重默。待用刑棍放。
정조 6년 · 목
禁營啓言。去夜二更。 璿源殿別監李重默。本營巡邏被捉。何以爲之。敎以。厥漢爲先除名。此輩各別嚴治然後。可懲後日。姑爲拘留。待用刑棍放。
정조 6년 · 목
予敎領議政徐命善曰。卿病果少愈乎。命善曰。臣疾殆天廢也。特許長暇。又賜珍劑。不勝感祝。予曰。此是素知之症。何必過慮乎。命善曰。左右相新卜之後。廟謨無滯。朝野翕然。而臣亦得安意調病。極爲欣幸矣。予曰。國事果幸甚矣。命善曰。頃因泰安儒生趙壽海上疏。稅般護送便宜之道。今道臣論理啓聞之意行會矣。卽見洪忠監司李崇祜狀啓。則備陳人民之不可還屬。虞候之不可移住。仍以泰安郡守兼管協守將。使之任意差役。隨時董督。爲捄弊之策。而請令廟堂。指一分付矣。安興稅船護送。實爲泰安之痼弊。不可不及此裝發。劃卽變通。而人民還屬。虞候移住。誠如道臣所論。有難遽議。云至若協守將云云。又有不然者。旣曰威令不行遙制。則協守兼銜。豈能得力。旣曰人民不可還屬。則吏校差役。亦豈能任意乎。況今水使旣兼守城將。則一小城之內。爲守將者。無已太多乎。只爲稅船之護送。創出不緊之官名。甚非經遠之謨。此亦不可從矣。臣意則水使雖曰體重。差遣吏校。董督護送。恐無不可之義。且曰。坐在洋邊。威行海防。俯瞰來船之安危。急督一鎭之齊救莫知水使云爾。則道臣之意。亦可以推知。自今爲始。安興護送一節。勿責泰安郡。一依僉使時例。使水使擧行似好矣。左議政洪樂性曰。變更之初。已擬其有弊。則復變者。亦屬可悶矣。命善曰。此異於變改金石之典矣。命善曰。不煩更張。最甚便宜。都不如屬之水使矣。予曰。此眞所謂兵難遙度。而僉議多欲以水使護送。故予姑欲從衆而許之。然非久必復生弊。是可悶也。命善曰。此非十分穩便之事。無他好道。故出於下策矣。予曰。罪人待明日發配事。刑判出去分付。還爲入來。善復曰。厥漢之兄。不能禁止。自臣營推治之亦宜矣。予曰唯。予曰。同情人亦爲査覈嚴治之。予善復曰。同情人則無之云矣。予曰。聞渠情理。則果切悶云。而其不告官擅行之罪。不可不重治矣。命植曰。再昨日以達城府院君奉祀孫初仕調用命下。而當爲初仕之人。卽其長孫。非奉祀孫也。何以爲之乎。予曰。長孫卽奉祀孫也。以徐日輔之子調用。正言李澤徵曰。得見朝紙。則前右相筵白討逆之言。罔非人臣萬戮之負犯。而旋又急上一箚。漫漶吞吐。以致前後矛盾。義理顚倒。此果國體國大臣發憤之體乎。至若諸臣所論之本事。臣新從下土來。未能詳知。殿下懇惻之敎。有足以感泣臣隣。臣不敢强其不知。遽爾論斷。而區區所惜者。判府事擧措之乖當。國體之乖了。判若兩截人也。臣不敢擬律。大臣不得率爾請罪。不忍泯默。苦心血懇。予曰。上款事。日前批旨。已悉予意。而至於下款大臣事。向日朝參時。以沒摸捉之說。輕先發說。予亦以爲太欠詳審。而爾之所懷。下語極甚乖當。非不欲明示好惡。爾旣曰。本事則不欲提說云爾。則然而處分有欠尊臺閣之意。姑此泯默矣。予曰。臺臣何爲而更提此事也。予於臺臣。不識何狀。而頃日登筵時。擧措極爲可嘉。故予果稱歎矣。今日之擧。甚不緊矣。然本事之不言。萬萬爲幸矣。予謂命善曰。此臺臣。卿曾見之乎。命善曰。臣熟知之矣。居在原州。而素稱其難矣。予曰。前右相事。果前後矛盾矣。若以塗聽道說。屬之可言不可言之間。則大臣豈可輕易登奏乎。旣無摸捉。而發言不愼。使重臣長在不生不滅之中。予雖面對。前右相亦當言其不善爲之矣。此非平日所期望於此大臣者也。常參日。予以卿當爲法受過爲敎矣。大臣雖尊重。若係爲法受過之事。則亦欲使之一伸廉隅耳。澤徵曰。德相所爲。事事凶慘。江陵儒生沈相[尙:I-PERSON]顯者。卽故判書彥光之子孫。而卵育其家。視作奇貨。摸給先正宋時烈影幀。奉往蔚珍。利歸尙顯。且於尙顯之家。以其先祖彥光之祠堂。忽稱河南書院。而新畵兩程夫子。主壁出掛。仍又私造兩夫子位板。奉安於其前。又以先正位板及其袒祖彥光之位板。列置左右。分作東西配位。此皆尙顯之往議德相。有此擧措。而德相之力主其論。必欲創院乃已者。以其有先正記文故也。刊行文集中。初無此等文字。而只以德相之言。立爲證左。以致士論大起。互相爭卞。或抱疏叫閽而終未入徹。或呈籲太學而不見採施。此莫非德相之伊時氣勢。有足以庇護門客。排斥士論之致。尙顯亦知創院之計。終難成就。又以朱夫子影幀。陪去同奉。以爲藉重脅持之計。而德相遠竄之後。渠亦無可奈何。至今仍置。儼成海隅俎豆之所。一路章甫。莫不聞風憤惋。今去彥光。已爲一百九十年。而先正記文。乃是彥光子孫之追後受置者。則亦安知後世粧撰之言。果不厚欺先正乎。情難雖絕悖。而事面則甚重。臣謂儒臣道臣間。特命按査其畵像眞贗後。裁處畵板洗埋移奉之節。以幸斯文。明正尙顯前後悖亂之罪。俾絕爭端宜矣。予曰。令該曹行査本道。從長稟處。澤徵曰。各道都事之職。例稱亞使外臺。入而操考績之筆。出而主掌試之權。尋常行會之關。亦必列書都事。且令主管於年分覆審。責任不輕。風力可觀矣。一自令道臣。兼察災傷之後。都事則便作冗官。不但徒有虛名。專無實責。殿最則或參或否。臨科則替代自落。一番辭陛。便成永歸田里。情甚可矜。有足傷和。雖欲或到任。道臣之視同閏位。邑宰之看作苦客。坐乏夫馬。徒步還鄕。有駭聽聞。臣謂下詢廟堂銓曹。特命從長變通宜矣。予曰。所奏好矣。令廟堂從長稟處。
정조 6년 · 강
命前管城將李明運蕩滌。
정조 6년 · 목
領議政徐命善啓言。以摠戎廳逋欠事。被罪將臣。皆已收敍。則伊時管城將。不可罪同而罰異。宜有一體蕩滌之道矣。敎以。續大典未捧餘條有南北漢帥臣罷職。經歷拿處之文。以此傍照。則摠帥雖曰爲法受罪。管城之永勿敍用。似不爲過矣。予詢右相。右議政李福源啓言。摠戎使與管城將。事體本自不同。處分亦旣有間。恐不可以罪同罰異論矣。敎以。以此以彼。管城將三字。法典旣無照載之文。屬之申令之前。今番則蕩滌。今後講定劃一之制。俾無眩於擧行之弊。
정조 6년 · 강
命備局分排穀數。一任管城將。
정조 6년 · 목
敎曰。自備局分排某條某樣穀數。知委擧行。而北漢事。摠帥在京。亦何能照檢管束耶。一任管城將。似爲得宜矣。
정조 6년 · 강
命別監金鼎煥。海島充軍。
정조 6년 · 목
訓鍊大將具善復啓言。武藝別監。以禁中親兵。尤爲自別。罪人金鼎煥之罪。特下處分。不敢請罪。而遠配太輕。海島充軍。則宜有懲創之道。從之。敎以。明日習陣時。大會三軍及同班諸人。回示後發配。
정조 6년 · 강
命摠廳逋欠庫子李命厚。絕島爲奴。
정조 6년 · 목
刑曹判書徐有隣啓言。摠戎廳逋欠逃躱罪人傡於本律。加一等勘處命下矣。管城所前庫子李命厚。自該廳捉來嚴因。所逋爲四十三石零。考本律杖一百流三千里。加等律。請以絕島爲奴施行。從之。
정조 6년 · 목
敎曰。齋日次對。臺諫所奏。皆稱所懷。自是不易之例。況於朝筵。臺臣亦稱所懷。而觀此擧條。避嫌以所啓書入。且備堂奏事後。擧條修正。各以所奏之職名塡銜。亦是不易之規。則又於訓將擧條中。職名以他職書入。可謂事事矇然。當該注書拿處。該房從重推考。
정조 6년 · 강
有政。吏曹判書李命植。參判金文淳。參議沈念祖進。
정조 6년 · 목
以李在學爲司諫。趙武範尹㬦爲掌令。徐鼎淳爲寧陵參奉。初仕也。卒領敦寧李溵爲忠穆。吏曹判書閔伸爲忠靖。寧[密:I-PERSON]城君琛爲孝僖。
정조 6년 · 강
命金鼎煥同班等。拿致嚴問。
정조 6년 · 목
訓鍊都監啓言。別監金鼎煥弟鼎鉉及其妻等處。依下敎嚴問。則鼎煥以山訟事。下往鐵原地。俱以擅犯罔赦之罪納招。而其同班人等。一體査問。則方在入番中。姑不得擧行之意納供。敎以。同班中知情諸漢。昨已査汰。使之就卞矣。稱以入番。不卽往待。尤極無狀。厥漢等次對後拿致。嚴問得情草記。
정조 6년 · 강
命謄入故紙之委折問啓。
정조 6년 · 목
因兵曹 謁聖武科節目草記。敎以。兵判近來擧行。何乃放過至此。若曰知而故不致察云爾。則焉有如許攸司乎。由前由後。一則不職。二則不職。雖以目下事言之。科場事體。何等嚴重。況承筵中丁寧之敎。有此謄入故紙之擧。事之訝惑。莫甚於此。其委折問啓。
정조 6년 · 강
命崔泰崙等嚴棍。座下人勿論。
정조 6년 · 목
訓鍊都監啓言。金鼎煥同班中知情諸漢崔泰崙等十一名。一倂拿致。嚴加査問。則渠等皆以鼎煥稱以山訟事。下往鐵原地云。故意外聽之。至於此境。惶悚待罪。萬死。納供。臣亦未聞査汰之敎。不卽捉來取招。以入番煩稟。不審之失。在所難免。惶恐待罪。敎以。勿待罪。各人等待用刑。各別嚴棍。所謂座下諸人。廳風所在。無怪其不卽摘發。勿論。同謀或相議人。終不自首。明日當一體回示後。絕島定配。更爲嚴覈。使各自首。捧遲晩草記。又啓言。崔崙泰[崙:I-PERSON]等六名。嚴加査問。則渠之所供內。實狀已悉於前招。幷皆遲晩云。座下別監五名。依批旨勿論。敎以。無異相議云云。異於有所相議云云。不可以此遲晩。渠輩雖是飢蟣蝨之類。勒捧遲晩。曰以取服。殊欠刑政。待用刑更加棍問得情次。保放事。未出場前。姑爲降定編伍。使之額外立役。而座下別監勿論之類。亦不可遽然仍存。竝爲下哨。一體額外立役。更待處分事分付。與前未差。各別擇差擬望。其中三望單。以將校子勿拘技藝。只取根着身手擬入。
정조 6년 · 강
同義禁尹塾疏辭新資。賜例批。
정조 6년 · 강
應敎鄭淵淳疏陳母病乞遞。批許救護。
정조 6년 · 강
勘放時囚金光遇。
정조 6년 · 목
義禁府啓言。典籍金光遇原情。泛稱遲晩。請刑推得情。敎以。除刑推議處。又啓言。金光遇身爲齋官。不着網巾罪。請以此照律。敎以。身爲齋官。不着網巾。現發於摘奸之時。渠之供辭。全諱此事。不但罪上添罪。本府議處。此一款亦不擧論。安得免不審之失。卿等推考。雖以照律言之。擬以擅離職役之律。太不近似。律官所爲。極爲痛駭。前後申飭何如。則尤焉敢如是照律。該律官爲先汰去。令刑曹嚴問取招以聞。○敎以。金光遇更爲照律。斯速入啓。又啓言。金光遇更爲照律。罪杖一百徒三年定配。告身盡行追奪。敎以。以渠所犯。焉逭此律。然觀此照目。渠之父年八十二。母年八十云。則足云可矜。旣非罔赦之罪。豈無疑輕之典。本律竝與奪告身。特爲收贖。放送後草記。未照律諸囚。皆令明日議讞。卿則當赴敎場。令次堂擧行。
정조 6년 · 강
詣 景慕宮展拜。
정조 6년 · 목
具翼善冠袞龍袍。乘輿出賓陽門。至明政門外降輿。乘輦出弘化門。由館峴至 文廟前路降輦。乘輦至 景慕宮門外。降輦乘輿。予曰。左右考喧都事。知名以入。承旨趙時偉曰。洪樂貞沈澤之矣。予曰。考喧羅將凡幾名乎。問于都事知入。時偉曰。淸道爲二名。副輦爲五名。考喧則左右各八名云矣。予曰。此後則副輦侍衛置之。左右考喧。各以十名爲之事分付。降輿入齋室。改具冕服。詣板位行禮。詣 廟內奉審訖。還入齋室。予曰。本 宮都提調入侍金尙喆進前。予曰。宮底民戶。可謂成樣耶。甚爲萬幸也。尙喆曰然矣。尙喆曰。 列朝寶鑑一通之校堂訖工。聞當在來初矣。編成之後。諸大臣與時文任。宜一番經閱。至於纂輯諸堂。各以其所編。更爲看詳。苟有所見。使之一一付籤。以爲取捨。時帶文任。申飭行公。亦令一體輪看。似爲重其事之道矣。予曰。依此爲之。予曰。漢城判尹率官底民人等。待令事分付。改具翼善冠袞龍袍。出齋室乘輿。出官宮門內外降輿。乘輦至廛界泮界。敎曰。廛民與泮人。各有分界。或無相雜之弊耶。民人等曰。各奠厥居。少無弊端矣。予曰。爾等之募入 宮底。蓋爲所重。而旣已募入之後。爾等生理。自可軫念。則旣許泮人之懸房。廛民則許令魚物廛賣買。從此爾等足可爲支保。徭役及懸房贖。當限年除減。以此知悉。判尹鄭昌聖曰。今此 景慕宮御路川邊。全是沙堤。或値雨潦。易致漸頹。石築雖難猝辦。編結不可不爲。此則係是川渠之役。令濬川司擧行。至於館前碑隅之橋。面勢偏側且隘。輦路所由。事面苟艱。亦宜修改。而今若添架一間。稍加恢拓。則逕路自可方正。工役似非大段。不必別出料布。卽令該營門。專管修飭何如。予曰依爲之。至 文廟前路降輦。乘輦入弘化門降輦。乘輿由協陽門還內。
정조 6년 · 강
御誠正閣。行抄啓文臣殿講。召見訓將具善復。直提學沈念祖鄭志儉。
정조 6년 · 목
予曰。 景慕宮白虎邊虛疏。多種樹木。以爲茂密之地。善復曰。方今都廳。看檢種植矣。予曰。緣堤善種。予曰。近來王府下隸。漸不成樣。貧賤特甚。卿方爲判金吾矣。必思革弊之道。使羅卒得以蘇瘼。善復曰。羅卒輩雖或出使。全無所得。漸致貧賤。其鵲衣亦不能得着云矣。予曰。憲府所由。則自濟用監。備給皁衣。而王府羅卒。則使渠自備以衣。亦甚可訝矣。善復曰然矣。予曰。王府下隸。異於他司。卿須知之也。善復曰。雖欲矯弊蘇瘼。實無善策。是可悶矣。予曰。汰去律官分揀。聞其父母年皆八十六云矣。予曰。試官及試所承旨。率講官入來事分付。沈念祖鄭志儉。率講官就庭行禮訖。以次陞殿。予曰。洪仁浩曺允大李宗爕。何不入來耶。志儉曰。或爲犯染。或有實病。未得入參云矣。予曰。試講中此卷。全無文義之發難處。事近無實。極爲可悶矣。滕文公篇亦無文義。而但篇章稍大矣。志儉曰。聖敎誠然矣。徐龍輔等。以次進講。至李顯默。予曰。抄啓文臣皆有實職。而獨此講官。不得爲之。且聞其家甚貧云。京畿都事尹長烈。作窠移除好矣。承旨沈念祖曰。寒食 祭享大祝差定。極爲苟艱。合有變通之道矣。予曰。未通淸人差定。亦無不可矣。念祖曰。前則以生進蔭官。有塡差之時矣。予曰。今番亦以生進蔭官。極擇差定。
정조 6년 · 강
遞應敎鄭淵淳。校理李鼎揆。修撰尹尙東金履正。以朴天行爲應敎。尹行元爲校理。李時秀爲副校理。金翊休李昌漢爲修撰。李泰永尹長烈爲副修撰。
정조 6년 · 목
敎曰。館職苟艱。在外玉堂許遞。前望單子入之。
정조 6년 · 강
命吏曹郞廳差出。
정조 6년 · 목
敎曰。李領敦寧家。將於明日延諡。而本曹無行公郞廳云。大臣宣諡體重。纔下政命。吏曹郞廳有闕之代。今日政差出。
정조 6년 · 강
命巡邏牌將等科治。衛將及下屬。待用棍懲治。
정조 6년 · 목
兵曹啓言。卽接景福宮衛將牒報。則神武門內。風落松二株。去夜引鉅偸去云。當該衛將爲先汰去。其罪狀。令該府拿問處之。守直下屬等。令攸司照律。當日巡邏營門。亦不可無警。該營大將推考。宮墻外巡邏牌將軍士等。請從重科罪。敎以。莫曰空闕無人之地也。二株松木。裂引潛運。豈易。而所謂巡邏。初衣敢誰何。該牌將軍士等。依草記科治。衛將及下屬。待用棍懲治。中官何不論罪。卿則推考。大抵夜禁。忽然縱弛。而其中稍能申飭。惟是禁營爲勝。至於訓御兩營。大將初不致察。校卒亦不動念。日前欲爲提敎。而各營擧行。太涉漫忽。續續煩敎徒歸屑越。姑且中止矣。此後別歧廉探。最不勤營門。摘發草記論罪。卿之勤慢。亦當審察。以此知悉。
정조 6년 · 목
以黃景源爲藝文提學。
정조 6년 · 강
罷正言李澤徵職。
정조 6년 · 목
敎曰。偏信無稽之說。驅人罔測之科。大臣固不得辭其責矣。然予稔知此大臣規模。豈眞有傷害人之心哉。今觀擧條書入。知至以吞吐二字。輕加於大臣。朝體所在。不可以臺閣有所曲恕。正言李澤徵罷職。
정조 6년 · 목
敎曰。卿之朝參日筵奏。予以爲大欠審量。無根之說。豈容聽聞。開棘之嫌。亦所當念。以是前後筵席。屢視不槪之意焉。卿克恢改圖之量。果然有常參時云然之語。到今事歸妥帖。都沒痕跡。卿之當初不審量之失。眞所謂遂事勿說。而日前臺言云云。豈不乖當之甚乎。聞卿出城已有日。大臣去就。所係不輕。奈之何不念坐鎭之義耶。玆遣史官。布予至意。卿須安心勿辭。卽起造朝。聽予面諭事傳諭。與之諧入。
정조 6년 · 강
記事官金夏璉。以判府事李徽之附奏啓。
정조 6년 · 목
書啓以爲。臣奉聖諭。馳往傳諭于西部盤松防。判府事李徽之所住處。則以爲臣滓穢之跡。杜門蟄伏。與世相忘。只對家人。攢祝聖恩而已。乃者臺言又發。聲罪狼藉。逬出城外。恭俟恩嚴譴云矣。敎以。當下別諭。爾則先爲入來。
정조 6년 · 강
命時囚曺喜有勘放。朴光晦照律。鄭潝等議處。
정조 6년 · 목
義禁府啓言。兼春秋曺喜有。親臨課講。事體至重。初不應製。白文呈券。揆以法綱。極爲痛駭。請以此照律。杖一百收贖。告身盡行追奪。私罪施行。敎以。此律私罪。以公罪勘放。又啓言。咸昌前縣監朴光晦。當此藏刑之時。肆然用杖。擅犯朝令。請以此照律。杖一百收贖。告身盡行追奪。私罪施行。允之。敎以功減一等。又啓言。 懿昭墓守衛官鄭潝。平海前郡守曺遠振原情。竝泛稱遲晚。請刑推得情。遠振曾經侍從。勿請刑。請議處。敎以。除刑推議處。
정조 6년 · 강
命罪人金尙咸原文案。移送金吾。
정조 6년 · 목
刑曹啓言。罪人金尙咸。姑爲牢囚。待金吾結末。請嚴勘。敎以。原文案移送禁府。呂龜周處。使之發問目取報。
정조 6년 · 강
各陵展謁。命以望念間至晦間擇入。
정조 6년 · 목
因禮曹啓稟。有是命。
정조 6년 · 강
永禧殿酌獻禮。命以初四日爲之。
정조 6년 · 목
因禮曹推擇吉日啓稟。敎以。初四日爲之。
정조 6년 · 강
命昨筵下敎。群僚知悉。
정조 6년 · 목
敎曰便殿罷朝。繞榻達宵。此意群僚或可領略乎否。予尙忍復提玆事。登諸絲綸。然及今不言。奚異罔民。自經昨筵以後。言歸無稽。跡屬沒㾗。無論大官言官。更提已消融之事。煩浼于予。予方有準擬而竢之者。如是而群僚倘不知變。是誠何心。嗚呼。丙申春推案。曷忍言哉。其事則不敢言不忍聞也。其義則通天地亘古今焉。比因衆口之噂沓。反致大防之湮晦。天下寧有是耶。苟欲索言。秪覺精爽之飛越。予不多誥。群僚須各默會事。自政院申告有位。又敎曰。已告有位。而雖以惟允之地言之。爲今日北面者。自承此敎之後。凡於出納之際。以予心爲心可也。況於俄下傳敎中。反致湮晦四字。實係震懍處。政院知悉。
정조 6년 · 강
命訓將具善復。兼察御將。
정조 6년 · 목
守禦使兼察御營大將鄭民始。以城堞看審事。廣州地出去也。
정조 6년 · 강
命抄啓文臣親試。以初三日便殿爲之。
정조 6년 · 강
判下兵曹 永禧殿酌獻時軍兵磨鍊草記。
정조 6년 · 목
因該曹草記。敎以。 陵行當前。其在均勞佚之義。不可無闊狹之擧。禁衛營馬步軍全數爲先後廂。禁軍竝與入直二番隨駕。留營及留陣安徐。
정조 6년 · 강
御誠正閣。行晝講及次對。知事李命植。特進官洪良浩。承旨申應顯。玉堂尹行元金翊休。史官李祖承。記注官金健修。宗臣西淸君煜。武臣李裕。
정조 6년 · 목
講孟子。○行元等曰。伏見夜下備忘記。有前正言李澤徵罷職之命。此雖出於我聖上待大臣之盛意。而臺臣之以言獲罪。終非聖世之美事。伏願特加三思。還寢前正言李澤徵罷職之命焉。予曰。非欲摧折言官。意在尊禮大臣。不允。予曰。玉堂之言亦好矣。卿等之意。以爲如何耶。以吞吐二字。加之大臣。是詬辱也。領議政徐命善曰。以朝報所出見之。則處分果爲至當。而儒臣以言官之不可以言獲罪爲言者。亦是矣。予曰。儒臣今日之言。無論過與不過。亦是不可無之言也。左議政洪樂性曰。玉堂所奏果好矣。右議政李福源曰。昨日臺臣處分。出於正朝體。非罪言官。則玉堂之言亦是矣。予曰。昨日予以待大臣之意。有臺官處分。而今若允許儒臣之言。則大臣似難於進身之路矣。命善曰。自上雖從儒臣之言。在大臣似無嫌礙之端矣。吏曹判書李命植曰。臺臣處分。出於尊朝廷體貌之聖意。然第以文字罪之。則果如何矣。予曰。大臣以臺臣之見罷。不爲難安乎。命善曰。此則似無難安之端矣。予敎刑判曰。向日動駕時。有一內官手持紙張。訴於路傍。已數次矣。予甚怪之。昨日始爲發露矣。此是興祿之養同生興大之養子。而興大則 先王朝辛卯年二月。因他島配。仍爲敗破養。而甲午年放還。又入於丙申逆獄者也。厥漢以興祿之姪。敢發還養之說。興祿之罪案。則關係如何。而以其徑斃之故。尙不用法。然渠則當緣坐之人。而敢以此等之說。肆然呼訴。如非此時。則設鞫得情。斷不可已也。此關於嚴隄防。不可以尋常處之。厥漢姑爲嚴囚。待用刑。嚴刑島配。命善曰。此是世變也。干連丙獄之漢。乃敢生意。至有還養之說。此則隄防不嚴而然矣。嚴囚以待。各別究覈宜矣。予曰。此事卽人鬼關頭也。其將國不國人不人。而大關隄防矣。況渠以中官。焉敢若此。興祿以秩高內官。醞釀其凶計。至於丙申四月。竟出其獄事。雖渠輩若知隄防之嚴。則安敢萌此等之心乎。所以嚴處此等之事者。卽生道殺人之義也。承旨趙時偉曰。臣雖未知厥漢根派之若是凶悖。而伊日路次。厥漢以怒目睨視院隸。多發悖慢之說。極爲無嚴。卽此一端。可見其妖惡矣。予曰。其外貌果妖惡。而了無恐怯之意矣。命善曰。民習可惡矣。予曰。渠以興祿之侄。敢生還養之心。如是則師翰諸侄。亦將生意伸冤矣。天下豈有如許之事乎。伊時事尙今思之。骨顫膽掉。而渠輩乃敢如是。豈可曰國有隄防乎。予曰。自捕廳掩捕。而追蹤於內寺[侍:I-OFFICE]府。則可以知之。捕將先爲出去。刑曹判書徐有隣曰。臣與捕將相議。嚴囚査問宜矣。予曰。此非渠之獨自辦得者。應有指嗾之人。査出其隱情。予曰。渠以辛卯事爲冤云。而丙申事出後。辛卯事非所可言。査問時辛卯事置之。樂性曰。已爲現發者。嚴査重究然後。凡係有心於此等之類。可以逆折其奸萌矣。予則曰。秋曹直房則甚紛擾。開坐於東營或他所嚴問後。刑判持草供入侍。
정조 6년 · 강
領議政徐命善。以各道都事窠變通覆啓。
정조 6년 · 목
命善啓言。因前正言李澤徵所懷。各道都事從長變通事。有令廟堂稟處之命矣。觀察營之設置都事。如兵水營之虞候。定其衙舍。給其廩料。蓋欲使之長在其官。箇滿始歸。而虞候于今行之如初。都事不肯率往。往卽逐送。果如臺臣所謂閏位苦客者。此豈他故也。一則銓曹不能擇人。不無弊端。一則應下廩料。本官憚出也。今差擬時。必以曾經侍從或通淸人。各別愼擇下去後。推其廩料。磨鍊以給。毋令寄食掌之職責。則此修明舊制。而可作樂赴之窠。爲先以此意。請分付銓曹及諸道。從之。
정조 6년 · 강
命摠廳餉還。令管城將檢飭。
정조 6년 · 목
領議政徐命善啓言。摠戎廳餉還。旣無專管之人。又無一定之律。故今番果不免眩於擧行矣。日前伏承筵敎。而與摠使及諸將臣。商議停當。則皆使管城將主掌檢飭。歲末磨鍊勘。亦令管城將擧行。或有未捧。則依大典倉庫條。摠使罷職。比管城將各減一等。監色庫子。竝令該廳。從本律成節目。請施行。從之。敎以。管城將旣令主掌城餉。則宜軫數遞之弊。必須久任然後。可以責效矣。
정조 6년 · 강
召見刑曹判書徐有隣于誠正閣。
정조 6년 · 목
予曰。金應彥情狀。刑判以言詳陳。有隣曰。應彥初則謂居在仁川。而更加嚴覈。則居接於金復瑞挾戶。而亦有妻有娚。故招致其妻。盤問情節。則以爲昨年臘月。自鄕上來。仍爲住接云。又覈安一得爲名人。則昨年臘月。應彥構成上言草。其所不成說處。使渠改撰。故果爲略干改點改云矣。臣取見本草。則果是安一得筆蹟。而更問其當初所製人。則應彥供以學長內官。以爲製給云。而其姓名終不吐實矣。予曰。興祿旣是壽賢同謀之人。則丙申獄事。渠安得不知乎。有隣曰。果然矣。予曰。屢經宦獄。此輩之言語情狀。極甚狡惡。比他鞫囚。尤有甚焉矣。有隣曰果然矣。應彥旣是興祿之侄。則上言還養。極甚無嚴。其在重隄防之道。不可泛忽懲治矣。予曰。金復瑞發捕以問。則可得其情狀矣。有隣曰。卽令發捕宜矣。予曰。朴慶純竝與金復瑞究問。則當覈其情節。其中經官職人。何以處之乎。有隣曰。當若得端緖。則移禁府處之宜矣。予曰。注書持開門標信。分付宣傳官。待刑判出去。還閉門事分付。
정조 6년 · 강
遞承旨李東馨。以黃昇源代之。
정조 6년 · 목
敎曰。右副承旨許遞。前望單子入之。
정조 6년 · 강
以趙尙鎭爲大司諫。黃昇源爲大司成。徐鼎修爲承旨。
정조 6년 · 목
敎曰。大司諫前望單子入之。又敎曰。大司成前望單子入之。又敎曰。承旨前望單子入之。
정조 6년 · 강
命假注書趙衍德分揀。
정조 6년 · 목
因禁府拿囚傳旨。有是命。
정조 6년 · 강
副校理李時秀陳疏乞遞春秋兼銜。批令該曹稟處。
정조 6년 · 목
時秀與其父春秋館事福源。有春秋兼銜應避之嫌也。
정조 6년 · 강
召見平安監司徐浩修及刑曹判書徐有隣于誠正閣。
정조 6년 · 목
辭陛也。○予曰。卿今方出門外。甚悵然矣。浩修曰。伏承下敎。不勝惶恐。第本道責任不輕。以臣迷劣之才。實難堪承。是甚悶慮矣。予曰。善爲下往也。予曰。刑判姑未入來耶。承旨趙時偉曰。金復瑞方出在西山。故姑未推覈。待捉來盤問後。可以入來云矣。予曰。卿盤問其情狀乎。有隣曰。金復瑞果是應彥之接主人。而方在西山。故姑未推覈。上言製給事。究問徐德潤朴慶純等。皆不直招。有難覈得矣。予曰。此漢爲人。本甚狡惡矣。有隣曰。聽言看貌。果爲狡惡。而所供內應彥。卽是興大之子。故不願相見云矣。臣更覈應彥。則以爲上言製出時。貸用錢貨於徐德潤云。以此觀之。平日親密之狀。不言可知矣。予曰。金復瑞卽令推問。則可得其情節。卿其出去。嚴加究問。
정조 6년 · 강
以金履禧爲承旨。尋遞履禧。以黃昇源代之。
정조 6년 · 목
敎曰。承旨前望單子入之。又敎曰。在外承旨許遞。前望單子入之。
정조 6년 · 강
遞承旨申應顯徐鼎修。以金尙集李東聲代之。
정조 6년 · 목
敎曰。右承旨同副承旨許遞。前望單子入之。
정조 6년 · 강
命豊川府定配罪人金佑翰。分揀放送。
정조 6년 · 목
因到配狀啓。有是命。
정조 6년 · 강
命金吾秋曹徒流文書。更令校準。
정조 6년 · 목
敎曰。禁府刑曹徒流文書修正入啓册子。多有疏虞處。更令仔細校準入啓。未及入錄之類。一體添錄事。分付該府該曹。該堂親執照檢。無或如前疏忽事申飭。
정조 6년 · 강
命內吹螺及兼內吹習角入格。分等施賞。
정조 6년 · 목
兵曹啓言。內吹螺赤及龍虎營兼內吹。今春等習角時入格。分等施賞。敎以。近來內吹螺。節奏不齊。幸行時駕前前導。殆不成樣。今後又復若此。該啓螺宣傳官當嚴處。以此預爲嚴飭。
정조 6년 · 목
書啓以爲。臣奉聖諭。更爲馳往傳諭于西部盤松坊判府事李徽之所住處。則以爲昨伏承敦召之命。又犯逋慢之罪。聖諭荐降。促臣造朝。辭意鄭重。字字盛感泣。何敢逡巡城外。不思所以承膺之期哉。且緣臣身。臺言臣相繼被譴。此豈聖朝之美事耶。轉動無路。惶蹙之極云矣。臣旣承偕來之命。姑爲仍留。敎以。此敦諭。更爲傳諭。期於偕入。
정조 6년 · 강
掌令趙武範疏陳矯弊。賜批。
정조 6년 · 목
疏略曰。伏念目下事。有矯弊太過而反生弊者。向時科擧太多。儒生利其僥倖。朝士至於積滯。矯弊之政。莫如罕科。然而三年大比。皆取明經。而我國明經者少。製述者多。所望者增廣庭試等科。凡人之情。期望於前。方可興起。故科日不遠。則惰者或勤。科期杳然。則勤者或惰。近來螢雪之工夫漸稀。而文學之蔚興難望。科不可太罕也。向時赦宥太頻。惡人之幸。良民之不幸也。矯弊之道。莫如無赦。然而中外執法之官。難得臯陶之種德。釋之之奏當。則未必皆罪當其律。而無枉罪之民也。平民一陷罪辟。便無自新之路。而一年二年。罪人之妻孥破產。配所之保主受弊。赦亦不可全無也。官爵太濫。負乘貽譏。矯弊者。必曰重名器。而用人者。人主之權柄也。今者用人之道不廣。望筒或至苟艱。名器固不可不重。而亦宜以廣人才爲務。倉庫不實。文簿多虛。則矯弊者。理財用也。財用雖不可不理。而尤宜以愛民生爲先也。凡此數事。執中而無太過。庶乎無弊。伏願聖上留念。批以。所陳諸條。言皆切實。當留念。爾其勿辭察職。
정조 6년 · 강
大提學金鍾秀從縣道上疏辭職。賜例批。
정조 6년 · 강
命罪人金應彥遠配。干連各人分等酌處。
정조 6년 · 목
敎曰。昨今鉤覈。事旣究竟。罪人金應彥。渠以興祿之侄。敢於駕前。肆然呈訴。有若伸辨者。甚至三昨動駕時。擧措尤極無嚴。爲先遠配。待用刑。令該道臣嚴刑懲勵。干連各人。自本曹分等酌決事分付。
정조 6년 · 강
命正言李澤徵敍用。
정조 6년 · 목
敎曰。大臣旣以此爲難進之端。豈無體諒之擧。前正言李澤徵敍用。以便大臣之心。
정조 6년 · 강
遣承旨詣 宗廟 永禧殿 景慕宮。奉審摘奸。
정조 6년 · 강
御誠正閣。行晝講。領府事洪樂性。特進官具善復。知事李命植。承旨金尙集。大司諫趙尙鎭。玉堂李時秀金翊休。持平姜垣。假注書趙衍德。記注官金健修。
정조 6년 · 목
講孟子。○善復曰。臣承命詳査羅卒之鵲衣出處。則乃是自備。而元料布四十窠。額內額外各四十名。輪朔分排受食。貧賤難支。理所必至。今以挾輦羅卒。移衛考喧。則咫尺侍衛。服色藍縷。不可不變通。依諫院喝道例。令該曹鵲衣次磨鍊上下。則使侍衛之卒。可免服色之麤劣矣。予曰。往復該曹。從長擧行後草記。
정조 6년 · 목
敎曰。筵席擧措。不但有駿觀膽而已。雖因生疏之致。不可遞差而止。持平姜垣罷職。
정조 6년 · 강
有政。吏曹判書李命植進。
정조 6년 · 목
以李澤徵宋鈴爲掌令。尹行元許晊爲持平。李鼎揆爲獻納。柳偁爲正言。金履素爲大司成。鄭尙淳金魯鎭爲知經筵。鄭民始爲弘文提學。李行源爲安州牧使。
정조 6년 · 강
陵幸吉日。以三十日定行。當詣 弘陵。命展拜。
정조 6년 · 목
因該曹 陵幸吉日推擇啓稟。敎以。三十日定行。當詣 弘陵展拜。以此知悉。日晷漸長。雖於天明後出宮。還宮必不至侵夜。植炬一節置之事分付。
정조 6년 · 강
判下兵曹 弘陵幸行時軍兵磨鍊草記。
정조 6년 · 목
因該曹草記。敎以。訓局爲先廂。御營爲後廂。禁營爲留陳。禁軍及先後廂隨駕番數哨數。用昨秋謁陵時例磨鍊。
정조 6년 · 목
書啓以爲。臣奉聖諭。馳往傳諭于判府事李徽之所住處。則以爲臣情地危蹙。只俟鈇鉞之誅。不意聖諭又降。至以予則知卿之無他。而卿胡不知予心爲敎。又下臺臣之敍命。以便私分。臣雖無狀。豈不知聖意之曲庇耶。王人相守。徒傷國體。亟命召還。伏地顒望云。臣旣承偕入之命。姑爲仍留。敎以。更爲敦諭。期於偕入。又書啓以爲。卽者中樞府判府事李徽之。自西部盤松坊。發向果川地。臣仍爲隨往。敎以。當下別諭。爾則先爲入來。
정조 6년 · 강
判府事李徽之陳疏自引。乞解職名。賜批。
정조 6년 · 목
疏略。臣杜門訟愆。乃者臺論又發。彼所謂漫漶吞吐畏焰等說。前因李義行之疏。有所仰暴。今不必更辨。而第以臣箚之急上。爲臣之罪。蓋其時 太廟受香在明。冀免享官。侵夜上箚。而文疏語拙。且緣忽猝。誠有辭意之未達。彼以此責臣。則臣固摧謝之不暇。而臣箚尙在。臣之本情。何嘗髣髴於言者之言耶。三旬之內。章奏迭發。不諒之言。太欠稱停。噫。人臣去就。廉隅最重。臺言論事。關係不輕。臣自靖之道。惟永謝榮道。拜章告行。徑尋江郊。伏乞特解臣職。以保殘齡。批以。纔宣前夜之諭。方俟造朝之期。書啓辭疏次第來上。虛佇之餘。慨惜曷以已。至若尋鄕之擧。尤出意外。卿須安心勿辭。卽起上來。聽我面諭。仍命遣史官傳諭。
정조 6년 · 강
命定配罪人李義行放送。
정조 6년 · 목
敎曰。見今 陵行在卽。畿民勞役孔殷。加之此時。以廚傳貽弊。實非所望於大臣。況昨日臺臣之收敍。開其進身之路。未聞入城。忽又尋鄕。處義未知十分爲穩。或以李義行尙在竄籍。爲難安之端耶。此則不然。義行發配之後。業已出肅登筵。大臣執引之義。似不在是。然在朝家敬大臣之方。可以體諒處。不容歇後看。定配罪人李義行放送。以安大臣之心。
정조 6년 · 강
命時囚李恒林議處。
정조 6년 · 목
義禁府啓言。海南前前縣監李恒林原情。泛稱遲晩。請刑推得情。敎以。事係人命。渠之發明之說。有難準信令。該道臣親執嚴査後。具意見。竝以論理啓聞後稟處。
정조 6년 · 강
重推義州府尹申大升。
정조 6년 · 목
政院啓言。卽見義州府尹申大升使臣先來狀啓。則十九日封發之啓。二十一日始到本監營。莫重邊報。如是稽滯。極爲未安。事體所在。不可無警。該府尹從重推考。先來譯官入及軍官。中路落後。尙不待令。事未前有。萬萬駭然。竝令攸司請科治。允之。敎以。譯官二人。軍官一人。豈有一時病留之理也。必是其中有病故。而昨年追到軍官。有處分之擧。故不敢獨爲落留之。狀明若觀火。法綱所在。萬萬駭然。待上來。自政院査實後。指名科治之意。更爲啓辭。
정조 6년 · 강
命先來軍官。今日內追到。問啓置之。
정조 6년 · 강
假注書李顯道。以判府事李徽之附奏馳啓。
정조 6년 · 목
狀書啓以爲。臣於本月二十二日酉時量。敬奉聖批。馳往傳諭于果川下北面甕幕里。判府事李徽之所住處。則以爲臣之今日情勢。有若窮人之無所歸。遽歸郊舍。吁亦慽矣。伏奉聖批及傳敎。特示慨惜之聖意。誨以處義之未穩。又釋臺臣以開進身之路。且悚且感。豈不欲卽日趨進。仰承聖諭。而宿病猝發於觸風。症勢有加於前日。委頓叫痛。末由起動。只竢嚴譴云矣。臣則仍爲復路。
정조 6년 · 강
命檢校閣臣行公十五日。書告差備。
정조 6년 · 목
敎曰。古有忠信重祿之語。況在臺閣。優禮果何如。而夙夜之勞。無以酬勸。雖因本閣物力之不敷而然。至於檢校閣臣勞役。則無異時任。而迄無月俸之恒式。大是欠事。然物力有裕間。有難創出別例。此後檢校閣臣行公過十五日。則第十五日朝。掌吏以檢校行公十五日書告差備事。定式施行。
정조 6년 · 강
以金宇鎭爲承旨。
정조 6년 · 강
命宣傳官擧行。䂊令嚴飭。
정조 6년 · 목
敎曰。每値郊幸。宣傳官擧行。太不成樣。甚者。駕後宣傳官之類也。令告之不高聲。令傳時不急走者。雖係藏刑時。當各別決棍後汰去。䂊令嚴飭。俾勿犯科。況今行首宣傳官。以文臣差出。則其所檢飭。宜異武臣。一體嚴飭。
정조 6년 · 강
命閣監兪得祐。令攸司處之。
정조 6년 · 목
奎章閣。以閣監兪得祐闕直。啓請令攸司處之。允之。敎以。渠亦人耳。固當十分小心奉公。豈敢一毫作奸犯科。此等之類。其在懲後之道。不可尋常處之。且聞閣監設置以後。五日一出外。每又間三日潛自擅離云。究厥罪狀。尤極痛惡。卽令攸司。開坐査問以聞。檢校直閣方帶本曹參議。詳知事實。進詣本曹。出意見嚴問。○敎曰。司卷領籤。自是正職。有令攸司科治之命。則自本曹。以移義禁府處之之意。依例草記移送。而閣監則姑無定式。依飯監及司謁例。直令該曹擧行。如是之後。曾經正職之人。移送禁府擧行事。定式施行。該房該府該曹依此知悉。仍令本閣照此。
정조 6년 · 강
命行首敎鍊官及書吏等科治。
정조 6년 · 목
敎曰。都監行首敎鍊官。行首書吏及今日擧行書吏。令攸司科治。
정조 6년 · 목
成均館啓言。陞補逐朔設行。而若有過限之事。則當月念間。以限內不得爲之草記事。曾已定式矣。新除授大司成金履素在外。限內不得設行。請令政院稟旨擧行。敎以。許遞。政官牌招差出。使之限內擧行。
정조 6년 · 강
命統制使具明謙施越俸。巨濟府使李達觀。知世浦萬戶金廷龍拿勘。加背梁萬戶金東臣査處。
정조 6년 · 목
備局啓言。卽見統制使具明謙狀啓。則以爲巨濟及知世浦封山失火。次次延及於加背梁栗浦永登諸處。巨濟府使李達觀。知世浦萬戶金廷龍。依事目拿問定罪事。請令廟堂稟處矣。莫重封山。有此失火。事極驚駭。該府使該萬戶。依事目拿問定罪。帥臣苟能常時着意檢飭。則豈有此延燒之事乎。其在嚴松政杜後弊之道。不可無警。統制使具明謙從重推考。至於加背梁萬戶金東臣。栗浦權管李春瑞。永登浦萬戶崔昌文及各該監色山任等。亦依狀請從重決棍。落火之人。尙未捕捉。事之稽緩。莫此爲甚。請另加誷察。依律重勘。敎以。事未前聞。此而尋常處之。山無遺松而後已。該帥臣之不能摘發狀聞。已極疏忽。而到今又至幾日。亦無更報之事。焉用此不職之帥臣爲哉。統制使具明謙。爲先越俸一等。巨濟府使李達觀。知世浦萬戶金廷龍等論罪一款。竝依狀請許施。而所請罪名。其在懲後之道。失之太寬。罷職後拿來重勘。道內邑鎭。設賑方張。此時遞易。在所當恤。待麥秋捧傳旨。放火根因。如或摘發論報。當有減等之擧。以此意分付。加背梁萬戶金東臣等。不可決棍而止。待麥秋。令該府拿來査處。亦令渠輩。各自摘發根因査報。以爲贖罪之地。
정조 6년 · 강
命閣監兪得祐。嚴問捧直招。
정조 6년 · 목
刑曹啓言。閣監兪得祐。前後罪犯。旣已遲晩。而莫重守直之地。有此擅離之擧。所當考律嚴勘。旣有嚴問以聞之命。請上裁。敎以。觀此所供。可謂罪上添罪。若有一分嚴畏之心。焉敢乃爾。閣監設置以後。元番次外。每三日一次式。或朝或晝。擅離莫重之處者。自昨年冬。至今年春。無月不爲。殆作日課。而守直別監照羅赤等。齊聲一辭。毫無參差。今於特敎嚴問之下。何敢以四五次三字。肆然發口乎。渠亦人耳。尙有秉彝。以無病之老父。何以有病乎。更爲嚴問。捧直招以聞。立人峴上。覘其臨幸時呵導陳列與否。又何等罪犯乎。罪狀究覈。得情以聞。
정조 6년 · 강
命在直閣臣。考察閣監在直。
정조 6년 · 목
敎曰。閣監事。現發之後思之。此事曾欲定式而來果。在直閣臣。逐日或間日。無時送閣吏。考察閣監在直與否。如或執頉。則卽爲論罪。而永肅門外或西成門外招出。捧手標以置。以爲憑考之地。守護御眞。卽閣臣職責。而泛觀之可乎。如是定式之後。閣監輩更有怠忽之事。閣臣難免不職之責。以此惕念知悉。
정조 6년 · 강
命罪人韓命龍獄事。隨從分等決處。
정조 6년 · 목
京畿監司李亨逵。以罪人韓命龍物故狀馳啓。敎以。正犯旣已物故。隨從自宜酌斟勘矣。其分等決處當否。令該曹論理草記。
정조 6년 · 강
命 陵幸時。禁將代領隨駕。御將代領留都。
정조 6년 · 목
領議政徐命善啓言。今番 陵幸時。訓局爲先廂。御營爲後廂。而訓御兩營[將:I-OFFICE]。以私義有所不安云。此雖過矣。而當之者心。則無怪如此矣。敎以。禁將代領隨駕。御將亦爲代領留都。○敎曰。禁營今年又爲隨駕。則軍兵之偏苦。亦屬可悶。故使之留陣。而禁將則每領他軍門軍伍爲好事矣。
정조 6년 · 강
拿處萬頃前前縣令李光彬。
정조 6년 · 목
領議政徐命善啓言。全羅監司朴祐源狀啓以爲。萬頃前前縣令李光彬。身爲官長。全不檢察。逋欠反作。至於二千九百四十四石零之多。而混錄於新還未捧中。其罪狀。請令廟堂稟處矣。三千石虧欠。在本邑是何等巨弊。而不惟不能覺察而已。吏奴所逋。乃敢混錄於民還未捧之中。論其不法。自有當律。萬頃縣令李光彬。請拿問嚴處。從之。
정조 6년 · 강
領議政徐命善。以東伯狀請祥雲驛等除弊事覆啓。
정조 6년 · 목
命善啓言。頃因祥雲察訪張漢喆上疏。三條驛弊消詳狀聞之意。覆啓行會矣。卽見江原監司金憙狀啓。則銀溪入居之規。流來已久。馬位沓充給之道。推移無處。此則自當勿論。保安處在營下。使役雖曰繁重。他役添助。卽諸道所無之例。當初創出。乃未及深量之致。然彼此事勢。道臣旣已遍問。三年添助。前期不至甚遠。如果因此。永除一郵之巨瘼。則雖使加費。不妨兩驛之共濟。依狀請請施行。從之。
정조 6년 · 강
許施寧越府兩還移錄及兩穀換米之請。
정조 6년 · 목
領議政徐命善啓言。卽見江原監司金憙報備局辭緣。則枚擧寧越府使魚錫定所報。備論該府民少穀多之弊。仍以爲帖別備則四分三分給。營還則盡分給。故民間所受之過重。專由於此。帖別備限三千石。營還限二千石。移錄於常賑條。使之半分。其代則就常賑穀有裕邑相換移錄。皮[唐二千二百五十二石換作:I-OBJECT]唐米。木麥一千十五石。換作田米。以除輸運往來之弊爲辭矣。寧越糶糴之弊。屢經釐革。尙未盡救。不可無隨事曲念之道。況此兩名色之移錄兩種穀之換米。在公不失元數。在民可作實惠。依所請施行之意。請分付。從之。
정조 6년 · 강
命成均館芹沓畓與民田給價。館洞橋役。該營董飭。
정조 6년 · 목
訓將具善復啓言。役所池塘基址。與相地官擇定。而成均館芹畓與民田。入於其中。此則不可不給代。分付戶曹。計摘給價似好。敢達。從之。又啓言。館洞碑石前石橋添補之役。漢城判尹以該軍門專當擧行事筵稟矣。橋梁之役。卽營繕所管。近來軍門各分字內。皆以戶料兵布。連爲擧行矣。今若專委於軍門。則物力雖少。無前之例。決不可創開。爲三軍門後弊。依前例戶料兵布上下後。該營則着實董飭橋役。恐合事宜敢達。從之。
정조 6년 · 강
命留都。守禦廳擧行。
정조 6년 · 목
兵曹判書鄭好仁啓言。 陵幸時弘化門外留都。守摠兩營輪回擧行。而昨年八月 明陵幸行。以摠廳留都矣。今番則以何營擧行。敎以。今年則守禦廳擧行。
정조 6년 · 강
罷副校理李顯模職。
정조 6년 · 목
左議政洪樂性啓言。儒臣先退。似或以俄者臺言。有所引義。而臺啓後。旣不卽退。則未及罷對。獨先出去。大損筵體。副校理李顕模請罷職。從之。
정조 6년 · 강
重推摠戎使李昌運。承旨趙時偉。拿處假注書李顯道。
정조 6년 · 목
領議政徐命善啓言。卽見摠戎使日前次對時擧條。則與筵奏相左。且無賜批之敎。而依爲之書出。事欠詳審。極爲未安。摠戎使李昌運及當該承旨。竝請從重推考。當該注書拿處。從之。
정조 6년 · 강
命成均館之木十許同。以錢給代。
정조 6년 · 목
藥院提調鄭民始啓言。均廳有給代成均館之木十許同。本廳旣無所損。在該館若有利益。則以錢給代。可謂兩便。而但節目中。旣以木懸錄。則有不敢任自換給。敢達。從之。
정조 6년 · 강
有政。吏曹判書李命植。參議沈念祖進。
정조 6년 · 목
以申應顯爲大司諫。鄭淵淳爲修撰。黃昇源爲大司成。李性源蔡弘履爲同經筵。
정조 6년 · 강
召見藥院提調及承旨于誠正閣。提調鄭民始。右承旨趙時偉。左承旨徐有防。右副承旨金宇鎭。
정조 6년 · 목
予曰。吳道絅[炯:I-PERSON]入侍。予曰。俄於殿座時。膈間若虛。神氣忽眩。是何症也。道絅[炯:I-PERSON]曰。膈痰或滯。脾胃不足。則間有如此之症矣。予曰。昨夜連有燥熱之症。進服安神丸。而朝者仍有神氣之不平矣。道絅[炯:I-PERSON]曰。此是虛氣上升之致。加味調中湯。限五貼進御。則似有得效矣。予曰。一直提學內閣仕進知入。予曰。昨日秋曹開坐時。閣監所供果何如。宇鎭曰。捧供時。稱以親病甚重。至於四五次闕直云。而多生恇怯。不能善供矣。予曰。二直提學入來乎。沈念祖曰然矣。予曰。李澤徵之十五條發啓。近古所無。而其所奏語。亦多有可聞者矣。宇鎭曰然矣。念祖曰。臣與吏判。今爲親査。有難仍冒矣。予曰。除拜宣傳官。可謂好爵乎。有防曰。曾所未經之職。故有若華顯矣。予曰。箕伯何當交龜乎。宇鎭曰。當在明日云矣。予曰。連三日日暈。兩意杳然。旱氣太多。來頭年事。亦屬可悶矣。宇鎭曰然矣。予曰。今番使行。若非洪秀輔之能文。則必貽羞於彼國矣。有防曰。此後不可不擇送矣。予曰。前後大臣。皆爲專對之行。來頭使行。右相入去似好矣。宇鎭曰。本有疾病。似難遠役矣。
정조 6년 · 강
命進御加味調中湯一貼式。自今日煎入。榻敎也。
정조 6년 · 강
命閣直苟艱。直提學沈念祖本職許遞。
정조 6년 · 강
遞承旨金尙集。以徐有防李在學爲承旨。
정조 6년 · 목
敎曰。左承旨今番 陵行。以該房勢難驅馳云。許遞。前望單子入之。又敎曰。承旨前望單子入之。
정조 6년 · 강
命判府事李徽之。入城與否知入。
정조 6년 · 목
敎曰。俄有筵敎。大臣想已聞之。李判府事入城與否。政院知入。
정조 6년 · 강
命判府事李徽之月廩。往稟大臣。
정조 6년 · 목
戶曹啓言。卽接廣興倉所報。則倉官進去判府事李徽之家。請受祿牌。則才已出衿川地云。大臣旣在外邑。則令本道月廩輸送。曾有定奪。而係是大臣祿俸。何以爲之。敎以。往稟大臣。
정조 6년 · 강
命定配罪人奴遇春放送。
정조 6년 · 목
刑曹啓言。奴遇春同罪。獨不蒙放。放送事命下矣。依傳敎安峽縣徒三年定配罪人奴遇春。卽爲放送事。請分付該道道臣。
정조 6년 · 강
命罪人韓命龍隨從等。令該道比律勘處。
정조 6년 · 목
刑曹啓言。衿川縣囚推罪人韓命龍。旣已物故。隨從酌勘事命下矣。謹按續大典曰。邑民向官長放炮砲者。首謀不待時斬。脅從減死定配。懷刃放炮砲。殺謀則同。罪人次犯韓宗雲。依此照律。論以首謀。令道臣待用刑。具格啓聞後稟處。至韓宗元韓命周韓宗碩等。各其招辭。雖或參差。同惡相濟。一時隨入。則其罪犯。別無差等。亦以脅從減死定配。比律勘處之意。請分付該道道臣。允之。
정조 6년 · 강
命罪人徐德潤定配。
정조 6년 · 목
義禁府啓言。罪人安一得許範徐德潤。與金應彥同罪。而徐德潤曾有內侍職名。移本府處之允下矣。徐德潤定配於丹城縣。令該道道臣。待用刑。嚴刑懲勵。請分付。允之。
정조 6년 · 강
命時囚鄭潝等照律。
정조 6년 · 목
義禁府啓言。 懿昭墓守衛官鄭潝。身爲守衛官。不能嚴禁。木根現捉之數。至於二十餘株之多。以此照律。削仕一百五日私罪施行。允之。又啓言。平海前郡守曺遠振。身爲配所官。罪人以兄代弟。換名到配。不能覺察。以此照律。杖八十收贖。奪告身三等。私罪施行。允之。敎以。功減一等。
정조 6년 · 강
御春堂臺。行瑞蔥臺試藝。
정조 6년 · 목
具戎服。自內詣春塘臺。降輿陞座。予曰。所謂行首宣傳官者。稱頉於試藝擧案。極爲駭然。宣傳官李東善李潤集竝拿入。予曰。爾等旣是宣傳官。則焉敢創出無前之規。稱頉於試藝擧案乎。事極駭然。此非爾等獨自擅爲之事。其委折從實直告。東善等曰。具是臣等愚迷所致。未諳體例。無辭可達。予曰。時非用棍。姑爲參恕。一竝拿出。試官具善復宣傳官以次行參現訖。予曰。以文臣差出行首之任。意在修擧受敎廳風。而以近來事觀之。則非但壞了廳風。創出謬規。李東善輩懸頉試技。可謂無嚴而不爲申飭。反不如渠輩之久任責成矣。承旨趙時偉曰。近來宣傳官擧行凡百。多爲解弛。至於節目間事。實無劃一之法。而諸宣傳官。視若尋常。輒以事過爲幸。誠爲可駭矣。予曰。此則不可不一一釐正。俾無如前之弊。予曰。御營廳敎鍊官全數來待。集春營及東營入直軍士一體待令。予曰。御營廳軍校。可謂不成貌樣。當閱軍容。斯速待令。仍命列陣定整伍。鄭觀猷等。或先呼鉦手。或徑呼旗手。殆不成陣予命鄭觀猷。出付北營。予曰。閒散敎鍊官差出前後大將。知名以入。予曰。金明遇雖曰閒散。號令行陣。頗爲成樣。不可無獎勵之政矣。予曰。賜箭竹一部。予曰。李時輔旣是禮輔之同生。則安可置之於軍門。甚可駭然。自摠使之爲御將時。所謂閒散。全昧軍務之如何。徒費廩料。此後則雖是閒散窠。必以習熟兵書者差出。
정조 6년 · 강
命在外臺諫許遞。
정조 6년 · 목
敎曰。武科監試在明。在外臺諫竝許遞。政官牌招開政。
정조 6년 · 강
命宣傳官有闕代。口傳差出。
정조 6년 · 강
命判府事李徽之。三月朔祿輸送。
정조 6년 · 목
戶曹啓言。因傳敎。以三月朔祿俸事。發遣倉官。往問于判府事李徽之所住處。則以爲旣在外邑。不敢冒受云。敎以。距江倉未滿一舍之故。有往稟之命矣。大臣旣以外邑不敢冒受倉祿爲說云。勢將依例自本官輸送。照此擧行。
정조 6년 · 목
敎曰。訓鍊都監從事官李時秀。以本職玉堂。昨已違牌坐罷。而 陵幸隔日。且有擧行事。敍用。兼帶竝仍任。
정조 6년 · 강
命御廳敎鍊官崔命喆分揀。
정조 6년 · 목
因御營廳敎鍊官崔命喆法汰去草記。敎以。今日本廳擧行。可謂萬萬駭然。奚獨此一校之罪而已。紀律紀綱。掃地盡矣。然此校猶屬解事邊。汰去之命。不過申飭。姑爲分揀。所謂敎鍊官輩。雖非自行伍陞遷者。坐作進退之際。諸般號令。若能着意肄習。安有今日擧措也。此後閒散之類。俾各口誦指南。手鍊麼兒。卿亦以時考勤怠行賞罰。則身手之精銳。公私之使役。豈讓行伍。莫不在於卿等申飭之如何。從後無論卿營與他營。當有間間閱試之方。卿等惕念。
정조 6년 · 강
推吏曹判書李命植。
정조 6년 · 목
吏曹啓言。因政院啓辭。今番守令薦擧中。應薦不薦人察推事允下矣。依例捧傳旨。臣亦在犯科中。惶恐待罪。敎以。法典所載。卿亦理難獨免。令政院一體捧傳旨。
정조 6년 · 강
命中官文道器。令內侍府削職。
정조 6년 · 목
刑曹啓言。因臺啓中中官輩騎驢橫馳街路者。嚴飭法府。隨現重勘事命下矣。捉來該府書員林枝億嚴査。則回告內。近來中官無騎驢之事。長番內侍文道器。年近八十。氣力不能跨馬。出入之際。每乘一小特云云。反覆究問。一如前說。大抵乘特。雖異於騎驢。前後飭敎之下。非馬而濫乘者。極爲可駭。其罪狀請令該府處之。敎以。騎特不騎馬。則雖與騎驢有異。不可無罪。令內侍府削職。捧傳旨。此後另加小心之意嚴飭。
정조 6년 · 강
命時囚呂龜周勘配。
정조 6년 · 목
義禁府啓言。陰城前縣監呂龜周。莫重殺獄。締結受賂。欲爲翻案情節。今始自服。究厥所爲。萬萬無狀。再次嚴問之下。欺罔納招。尤極痛駭。照法重勘。減一等。杖一百收贖。奪告身盡行追奪。流三千里定配。私罪施行。允之。又啓言。呂龜周以本府具罪目。依例發遣羅將。請押送潭陽府配所。允之。
정조 6년 · 강
遞掌令尹行元。持平李錫夏。以李泰永韓栐爲持平。
정조 6년 · 목
敎曰違牌臺諫許遞。前望單子入之。
정조 6년 · 목
敎曰。臺諫有闕之代。今日政差出。以鄭宇淳爲大司諫。李身晦爲司諫。柳匡國爲掌令。李錫夏爲持平。趙錫穆爲獻納。金寅爕爲正言。李頤祥爲副校理。尹尙東爲修撰。徐有隣爲藝文提學。徐有大爲寧邊府使。○再政。以申應顯爲大司諫。鄭彥郁爲獻納。崔烜爲正言。
정조 6년 · 강
命掌令李澤徵。僉中樞作窠。今日政擬入。
정조 6년 · 목
敎曰。十五啓。近來初見。宜示嘉獎之意。況登科四十五年。入臺三十八年云。沈屈亦極矣。掌令李澤徵。僉中樞作窠。今日政擬入。
정조 6년 · 강
召見武科初試試官于誠正閣。一所試官。金尙集李敬懋李昌運朴聖泰吳綜沈鑏。二所試官。鄭一祥李柱國李明運兪彥脩李栢然李尙烈。
정조 6년 · 목
予曰。試官李漢昌改落點。原望付標以入。李明運還爲出去。予曰。近來科場罕設。武士輩必有作奸之弊。卿等各別照察。尙集曰。武場與文科有異。其所奸弊。實難檢飭。而前後飭敎。旣有截嚴。則武士輩寧有犯科之事乎。予曰。一二所間防奸。何處爲難乎。柱國曰。臣等當竭力奉行矣。予曰。明日當試幾人乎。昌運曰。初日先試木箭。故似不過天地玄三字矣。柱國曰。臣則當爲留陣。而再明日午前。撤場入來。然後可以聚軍矣。予曰。當日勿爲撤場。只卿入來也。
정조 6년 · 강
命科飭。自試所曉諭。開場日書揭傳敎。
정조 6년 · 목
敎曰。法禁久則易解。且況設科甚罕。場中之紛競。理所必然。試官才已召見面飭。擧子輩或未知有飭敎。及其犯科之後。抵以重律。不幾於罔民。自試所知委京兆。亦令曉諭。亦於開場書揭傳敎使武士無不知不聞之弊。
정조 6년 · 강
召見藥院提調鄭民始。承旨徐有防于誠正閣。
정조 6년 · 목
予曰。玉堂前望。何以任自抄刪乎。此是三百年所無之事。政院何不照察以入乎。有防曰。此是事係銓郞。故雖有抄刪之擧。承旨不得干豫矣。予曰。雖罪罷釁累之人。自在前望中。而今以無故行公之人。猝然拔望。是豈成說乎。如是之故。人心疑亂。莫可矯正。提調所見何如。民始曰。此是不善爲之事矣。予曰。承旨亦有拔望之例乎。有防曰。或有遭罹。則果有此例。在前李秉模。以改正拔望矣。予曰。銓郞擧行。極爲駭痛。旣無釁累之跡。而置於迫隘之地。其在鎭安之道。寧有如許擧措乎。予曰。李判府事入城事。俄有自政院知入之敎。而尙無動靜。亦甚可怪矣。有防曰。果卽探知。而尙無消息云矣。
정조 6년 · 강
拿處銓郞金載瓚。
정조 6년 · 목
敎曰。凡有前望書入之命。勿論罷削竄謫。只謄前望入啓。自是不易之例。俄因玉堂一空。入直無人。政院有開政差出之請。而一日三政。徒涉張皇。以是前望列書之單。使之入啓矣。及觀望單。無故而見漏者有焉。問于該曹。該曹以爲日前銓郞抄刪前望故然云。雖謂之變常之事可也。抄史記刪詩書之語。予或聞之。至於已完錄已受點之玉堂前望抄刪云云。此誠前未有後未有之擧也。不料四百年流來銓法。壞了一郞官之手。大抵銓郞復設。實非本意。聒耳之請。不可不從。不得不復舊制。而似此弊端之次第生出。業已逆料者。然抄刪前望之事。猶未能慮到。豈非所謂天下事無不有耶。此而尋常看過。流害不知至於何地。該郞官金載瓚。先施刊削之典。仍令該府拿問處之。
정조 6년 · 목
敎曰。凡救護疏。遞職之後。元無承批之例矣。今此武試所試官望筒中。前持平崔烜。以陳疏未承批。懸註以入。該房事大是不察。當該承旨從重推考。
정조 6년 · 강
弘文提學鄭民始陳疏乞遞。賜批。
정조 6년 · 목
批以。卿之此任。亦云晩矣。卿其勿辭行公。
정조 6년 · 강
藝文提學徐有隣陳疏乞遞。賜例批。
정조 6년 · 강
禁推承旨趙時偉。
정조 6년 · 목
敎曰。筵話事體。何等莫重。而近來次對筵本。太甚未瑩。至於今日修整之本。尤不成樣。該房若能照檢。安有是也。此亦怠於奉公之一端。當該承旨爲先禁推。更令逐段釐正。待畢修整捧傳旨。
정조 6년 · 강
命各軍門。閒散中出入軍門人收用。